SMERNICA KOMISIE 2005/11/ES
zo 16. februára 2005,
ktorou sa z dôvodu prispôsobenia technickému pokroku mení a dopĺňa smernica Rady 92/23/EHS o pneumatikách motorových vozidiel a ich prípojných vozidiel a ich montáži
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel (1), a najmä na jej článok 13 ods. 2,
so zreteľom na smernicu Rady 92/23/EHS z 31. marca 1992 o pneumatikách motorových vozidiel a ich prípojných vozidiel a ich montáži (2), a najmä na jej článok 10,
keďže:
(1)
Smernica 92/23/EHS je jednou z osobitných smerníc o postupe typového schválenia ES, ustanovenom smernicou 70/156/EHS.
(2)
Smernica 92/23/EHS, zmenená a doplnená smernicou 2001/43/ES, umožňuje, aby orgány zodpovedné za typové schválenie do 31. decembra 2005 uznávali laboratóriá výrobcov pneumatík ako schválené skúšobné laboratóriá. Skúsenosti s daným ustanovením boli veľmi pozitívne, a preto by sa mala táto možnosť zachovať a konečný termín zrušiť.
(3)
Technický pokrok v sektore výroby pneumatík je veľmi rýchly. Vzhľadom na výrazný dopyt zo strany zákazníkov a automobilového priemyslu sa cyklus výroby pneumatík zrýchľuje, pričom neustále rastie aj škála typov pneumatík. Očakáva sa, že táto situácia sa v budúcnosti ešte vyostrí v súvislosti s vyžadovanými veľmi drahými alebo špecifickými skúšobnými inštaláciami. Na včasné dodanie najnovšie vyvinutých výrobkov na trh je potrebné flexibilne využívať dostatočné množstvo skúšobných zariadení.
(4)
V súlade s vývojom prvotriednych pneumatík v súvislosti s technickým pokrokom sa musia neustále kvalitatívne zlepšovať aj skúšobné postupy. Okrem výrobcov pneumatík v súčasnosti neexistujú nijaké iné skúšobné kapacity, ktoré by boli schopné zvládnuť vysoký počet potrebných testov.
(5)
Smernica 92/23/EHS by sa preto mala zodpovedajúco zmeniť a doplniť.
(6)
Opatrenia ustanovené v tejto smernici sú v súlade so stanoviskom Výboru na prispôsobovanie sa technickému pokroku, zriadenom článkom 13 ods. 1 smernice 70/156/EHS,
PRIJALA TÚTO SMERNICU:
Článok 1
Bod 1.3 prílohy I k smernici 92/23/EHS sa mení a dopĺňa takto:
„1.3.
Schvaľovací orgán môže uznať laboratóriá výrobcov pneumatík ako schválené skúšobné laboratóriá v súlade s článkom 14 ods. 1 smernice 70/156/EHS.“
Článok 2
1. Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. decembra 2005. Bezodkladne oznámia Komisii znenie týchto ustanovení a korelačnú tabuľku medzi týmito ustanoveniami a touto smernicou.
Tieto ustanovenia uplatňujú od 1. januára 2006.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 16. februára 2005